《奉和往虎窟山寺诗》
南北朝·陆罩

鸡鸣动睟驾，柰苑眷晨游。朱镳陵九达，青盖出层楼。

岁华满方岫，虹彩被春洲。葆吹临风远，旌羽映九斿。

乔枝隐修径，曲涧聚轻流。徘徊花草合，浏亮鸟声遒。

金盘响清梵，涌塔应鸣桴。慧云方靡靡，法水正悠悠。

实归徒荷教，信解愧难径。

作者简介：南朝梁吴郡吴人，字洞元。陆杲子。少笃于学，博览群籍，善属文，简文帝居藩时，为记室参军，撰帝集序。稍迁太子中庶子，礼遇甚厚。武帝大同七年以母老，辞官去。母终，复仕，位终光禄卿。